"हवाई ज्हाजै दे औने दा टाईम होने आला ऐ, पर प्रकाश किन्ना लाहपरवाह ऐ!" ओ खिंजी पेई। अपने ‘बाब्ड’ बालें गी कदें मुंडी गी बल देइयै अग्गें ते कदें पिच्छें सुट्टी ओड़दी ऐ। "कुसुम के सोचग? मिगी लैने गित्तै कोई बी नेईं आया। होर नेईं तां प्रकाश फोन गै करी दिंदा जे ओ अड्डे उप्पर जा करदा ऐ जां नेईं। बडलै उसी चंगा भला सुनाया बी हा जे अज्ज मेरी प्यारी स्हेलड़ी कुसुम, त्रऊं बरें परैंत बम्बई दा जम्मू आवा करदी ऐ। ओदा घरै आला बी कन्ने आवा करदा ऐ। एक ध्याड़ी इत्थें मेरे कच्छ रौह्ग ते फी अपन माऊ-बब्बै कन्नै मिलन अपने प्योकै उधमपुर चली जाग।"